《次韵瑛石室谢事雪窦归吴江》
元代·宗衍

草堂旧在吴江上，江水江花照眼明。久客归来浑似梦，比邻相见不知名。

莼香笠泽思张翰，瓜熟青门忆邵平。一夜西风吹白发，挑灯因自赋秋声。

作者简介：（ 1309—1351）元僧。平江路人，字道原。工诗，善书法。顺帝至正初居石湖楞伽寺，一时名士多与游。后主嘉兴德藏寺。诗清丽幽茂。有《碧山堂集》。